Ambrogio Lorenzetti, *Zvestovanie*, 1344, tempera na dreve, Pinacoteca Nazionale, Siena
**Ambrogio Lorenzetti** (\* medzi 1285 – 1290, Siena – † 1348, Siena) bol taliansky neskorogotický maliar, mladší brat Pietra Lorenzettiho.

Život a dielo
-------------

Naproti úplnej absencii biografických údajov o Ambrogiovom bratovi Pietrovi, o ňom samotnom je známych niekoľko útržkovitých poznatkov. Vieme, že sa narodil pravdepodobne v rozpätí rokov 1285 – 1290 v toskánskej Siene kde tiež vytvoril väčšinu svojich prác. Svojou tvorbou sa zaradil medzi najvýznamnejších predstaviteľov tzv. sienskej maliarskej školy prvej polovice 14. storočia.

Nevyšiel z Ducciovej dielne ako jeho brat. Pravdepodobne okolo roku 1310 pobudol istý čas mimo rodného mesta. V roku 1321 sa uvádza jeho meno v súpise obyvateľov Florencie. V roku 1324 už bol späť v Siene; o tri roky nato opäť vo Florencii, kde bol až do roku 1332 evidovaný ako člen florentského cechu maliarov. V tom istom roku tu pre florentský kostol San Procolo namaľoval fresku a oltáre s námetom života svätého Mikuláša. V roku 1335 bol opäť v Siene, kde spolu s bratom maľovali fresky na priečelí nemocnice Santa Maria della Scala (dnes neexistujúce).

Prvý bezpečne datovaný obraz, *Madona s Dieťaťom*, pochádza z roku 1319 a Ambrogio ho namaľoval pravdepodobne pre kostol San Angelo v malej obci Vico l'Abate.

*Maestà*, okolo 1332, freska, Kostol Sant'Agostino, Siena
Do obdobia rokov 1332 – 1338 spadá vznik Ambrogiových najvýznamnejších prác – obraz *Svätý Michal archanjel*, tabuľový obraz *Tróniaca Madona* a freska s názvom *Maestà* v sienskom kostole Sant'Agostino.

V roku 1337 namaľoval, dnes neexistujúce, fresky na vonkajšej stene sienskej radnice. Pre radnicu vytvoril v rokoch 1338 – 1340 cyklus deviatich alegorických malieb a o rok nato fresku Madony. Alegorické maľby s názvom *Dobrá a Zlá vláda* pre zasadaciu sieň sienskej radnice patria k vrcholným dielam Abrogia Lorenzettiho a súčasne tvoria ojedinelý skvost európskeho maliarstva 14. storočia. Fresky tvoriace akúsi živú panorámu dovoľujú nazrieť do života Sieny a jej okolia v 14. storočí.

Z roku 1342 pochádza oltárna tabuľa *Predstavenie Krista v chráme* pre sienský dóm (dnes vo florentskej Uffizi). Poslednými známymi Ambrogiovými dielami sú obraz *Zvestovanie* a freska *Mapa sveta* (obe diela vytvoril v roku 1344 pre sienskú radnicu).

Posledný údaj s jeho menom pochádza z roku 1347, kedy sa uvádza ako člen istej umeleckej komisie. Odvtedy o ňom ani o jeho bratovi Pietrovi nemáme žiadne záznamy. Predpokladá sa, že okolo rokov 1347 – 1348 zomreli, pravdepodobne na následky moru.

### *Madona s anjelmi a svätými*

*Madona s anjelmi a svätými*, okolo 1335, tempera na dreve, 155 x 206 cm, Museo di Arte Sacra, Massa Maritima
Ide o jeden z najslávnejších Ambrogiových obrazov a je pýchou neveľkého múzea Arte Sacra v meste Massa Maritima. Pôvodne visel v miestnej radnici, kam sa dostal v roku 1867 z augustiniánskeho kláštora.

Ústredným motívom obrazu je oslava Panny Márie ako večnej ochrankyne ľudstva. Bohorodička s Dieťaťom v lone sedí na oltári postavenom na trojstupňovom pódiu. Vrúcne k sebe túli Ježiška. Na schodoch s korunami na hlavách sedia alegorické postavy Viera, Nádej a Láska. Na najspodnejšom bielom schode alegória okrídlenej Viery v oslnivo bielych šatách uprene pozerá do zrkadla držiaceho v pravej ruke. Dve tváre v ňom symbolizujú Starý a Nový zákon. Na vyššom schode sedí vľavo Nádej túžobne hľadiaca na Korunu života na vrchole veže, ktorú drží v rukách. Na najvrchnejšom schode pod Madoninými nohami sedí Láska. Tenkou paličkou v pravej ruke ukazuje na Ježiška na Madoniných kolenách, v ľavej ruke drží blčiace srdce. Množstvo postáv obkolesujúcich Madonu symbolizuje tri veľké epochy ľudstva. Celkom hore, proroci a patriarchovia predstavujú Starý zákon, pod nimi apoštoli a svätice Nový zákon a celkom dole svätci symbolizujú prítomnosť.

Výber z diela
-------------

* Madona s Dieťaťom, 1319, tempera a zlato na dreve, Museo di San Casciano, San Casciano in Val di Pesa*Madona s Dieťaťom*, 1319, tempera a zlato na dreve, Museo di San Casciano, San Casciano in Val di Pesa
* Madona s anjelmi a svätými, okolo 1325, tempera na dreve, Galleria degli Uffizi, Florencia*Madona s anjelmi a svätými*, okolo 1325, tempera na dreve, Galleria degli Uffizi, Florencia
* Dojčiaca Madona, okolo 1330, tempera na dreve, Palazzo Arcivescovile, Siena*Dojčiaca Madona*, okolo 1330, tempera na dreve, Palazzo Arcivescovile, Siena
* Madona so svätými Prokulom a Mikulášom, 1332, tempera na dreve, Galleria degli Uffizi, Florencia (časť z pôvodného oltára svätého Prokula)*Madona so svätými Prokulom a Mikulášom*, 1332, tempera na dreve, Galleria degli Uffizi, Florencia (časť z pôvodného oltára svätého Prokula)

* Dar svätého Mikuláša trom dcéram chudobného šľachtica a Vysvätenie svätého Mikuláša za biskupa, okolo 1332, tempera na dreve, Galleria degli Uffizi, Florencia (časť z pôvodného oltára svätého Mikuláša)*Dar svätého Mikuláša trom dcéram chudobného šľachtica* a *Vysvätenie svätého Mikuláša za biskupa*, okolo 1332, tempera na dreve, Galleria degli Uffizi, Florencia (časť z pôvodného oltára svätého Mikuláša)
* Vplyv Dobrej vlády na život v meste, 1338 - 1340, freska, Palazzo Publico, Siena*Vplyv Dobrej vlády na život v meste*, 1338 - 1340, freska, Palazzo Publico, Siena
* Alegória Dobrej vlády, 1338 - 1340, freska, Palazzo Publico, Siena*Alegória Dobrej vlády*, 1338 - 1340, freska, Palazzo Publico, Siena
* Predstavenie Krista v chráme, 1342, tempera na dreve, Galleria degli Uffizi, Florencia*Predstavenie Krista v chráme*, 1342, tempera na dreve, Galleria degli Uffizi, Florencia

Iné projekty
------------

Commons
* Spolupracuj na Commons Commons ponúka multimediálne súbory na tému **Ambrogio Lorenzetti**

Zdroje
------

* M. Prokoppová, *Lorenzetti*, Tatran, Bratislava 1986
* Ambrogio Lorenzetti na ww.wga.hu

Autoritné údaje: * abART: 59014
* BnF: 12446547f
* GND: 118780492
* ISNI: 0000 0001 1692 3078
* LCCN: n86048471
* NK ČR: jn20021213001
* ULAN: 500012547
* VIAF: 100916572
* WorldCat: lccn-n86048471